
Μερκούρεια 2026

22/8 – 1/9

Ανοιχτό Θέατρο Συκεών Μάνος Κατράκης | Ώρα έναρξης 9:00 μ.μ



Σάββατο 22 Αυγούστου 2026
ΔΗ.ΠΕ.ΘΕ. ΒΕΡΟΙΑΣ και Ν.Β. ΑΜΚΕ
MIRACOLO (ΤΟ ΘΑΥΜΑ) του Giuseppe Massa
Πρώτη ελληνική παραγωγή του έργου
Μετάφραση: Βιολέτα Ζεύκη
Σκηνοθεσία: Νικολέτα Φιλόσογλου
Δραματουργική επεξεργασία: Νικολέτα Φιλόσογλου
Σκηνογραφία – Ενδυματολογία: Φίλιππος Τσιτσόπουλος
Σχεδιασμός φωτισμών: Στέλλα Κάλτσου
Μουσική επιμέλεια – Σχεδιασμός ήχου: Νικολέτα Φιλόσογλου
Κίνηση – Χορογραφία: Ελένη Καστανιώτη
Βοηθός σκηνοθέτη: Ελένη Καστανιώτη

Ερμηνεύουν:
Antonio: Θανάσης Δήμου
Bernardo: Παναγιώτης Παναγόπουλος
Φωνή: Λαέρτης Μαλκότσης


«Το μόνο ανθρώπινο θαύμα που αναγνωρίζω είναι η ανθρώπινη καλοσύνη.»
— Ludwig van Beethoven
Δέκα χρόνια μετά την πρώτη του παρουσίαση στην Ιταλία από τον συγγραφέα και σκηνοθέτη του, Giuseppe Massa, και μετά την παρουσίασή του στην Ελλάδα από τον ιταλικό θίασό του, το "Θαύμα" (MIRACOLO) ανεβαίνει για πρώτη φορά ως ελληνική παραγωγή, σε σκηνοθεσία και δραματουργική επεξεργασία της Νικολέτας Φιλόσογλου και μετάφραση της Βιολέτας Ζεύκη.
Γραμμένο το 2016, στην κορύφωση της μεταναστευτικής κρίσης στη Μεσόγειο, το έργο παραμένει εξαιρετικά επίκαιρο, καθώς οι μετακινήσεις πληθυσμών, οι πόλεμοι και οι ανθρωπιστικές προκλήσεις διατηρούν ανοιχτό το ερώτημα της συνύπαρξης και της αλληλεγγύης.
Η υπόθεση περιστρέφεται γύρω από δύο αδέλφια νεκροθάφτες, που καλούνται να θάψουν τη σορό ενός μετανάστη. Όταν διαπιστώνουν πως στο νεκροταφείο έχουν απομείνει μόνο δύο κενές θέσεις, τις οποίες θέλουν να κρατήσουν για τους ίδιους, αποφασίζουν να επιχειρήσουν το αδιανόητο: να αναστήσουν τον νεκρό.
Με όχημα το μαύρο χιούμορ και τη σάτιρα, ο Giuseppe Massa συνθέτει μια βαθιά ανθρώπινη και πολιτική αλληγορία για τον φόβο απέναντι στον ξένο, τη μνήμη, την απώλεια και την αναζήτηση της καλοσύνης. Η σκηνοθεσία της Νικολέτας Φιλόσογλου είναι σχεδιασμένη για υπαίθριους χώρους, μεταφέροντας το έργο σε έναν τόπο όπου οι ιστορίες της προσφυγιάς και της αναζήτησης πατρίδας παραμένουν ζωντανές.
Δέκα χρόνια μετά τη συγγραφή του, το «Θαύμα» υπενθυμίζει πως, σε έναν κόσμο που αλλάζει διαρκώς, η ανθρώπινη καλοσύνη παραμένει το σημαντικότερο θαύμα 


Κυριακή 23 Αυγούστου 2026
ΔΗ.ΠΕ.ΘΕ. ΚΑΛΑΜΑΤΑΣ 
«ART» της Γιασμίν Ρεζά 
Σκηνοθεσία: Φίλιππος Σοφιανός
Μετάφραση: Γιώργος Αρχιμανδρίτης
Σκηνικά – Κοστούμια: Κενυ Μακ Λελαν
Β. Σκηνοθέτη: Γιώτα Μηλίτση

Ερμηνεύουν: 
Γιώργος Ζιόβας 
Δημήτρης Καραμπέτσης
Γιάννης Κοτσαρίνης
Το «ART» της Γιασμίν Ρεζά, είναι ένα από τα σημαντικότερα και πιο πολυπαιγμένα έργα του σύγχρονου παγκόσμιου θεάτρου.
Τρεις φίλοι. Ένας πίνακας σύγχρονης τέχνης. Μια φαινομενικά ασήμαντη διαφωνία που εξελίσσεται σε μια απολαυστική αλλά και βαθιά διεισδυτική αναμέτρηση για τη φιλία, την αισθητική, τις βεβαιότητες και τις εύθραυστες ισορροπίες των ανθρώπινων σχέσεων.
Με οξύ χιούμορ, ευφυείς διαλόγους και ανατρεπτικές στιγμές, η Γιασμίν Ρεζά δημιουργεί μια διαχρονική κωμωδία που ισορροπεί ανάμεσα στο γέλιο και τον προβληματισμό. Ένα έργο που μιλά με αμεσότητα για όσα μας ενώνουν και όσα μας χωρίζουν, προσφέροντας μια υψηλού επιπέδου θεατρική εμπειρία με ευρεία απήχηση.

Δευτέρα 24  Αυγούστου 2026

ΔΗ.ΠΕ.ΘΕ. ΡΟΥΜΕΛΗΣ  και ΔΗ.ΠΕ.ΘΕ. ΒΟΛΟΥ
«Γίγαντας» του Νικολάι Έρντμαν

Μετάφραση: Κωστής Σκαλιόρας
Διασκευή-σκηνοθεσία: Αλέξανδρος Νικόλαος Μπαλαμώτης
Μουσική σύνθεση: Ιωακείμ Μπαλτσαβιάς
Σκηνικό-κουστούμια: Άννυ Γαλανού
Βοηθός σκηνοθέτη: Αριάδνη Παπαναστασίου
Μουσικοί: από τη Συμφωνική Ορχήστρα Βόλου

Ερμηνεύουν:
Σεμιόν Ποντσελκάνικοφ: Αντώνης Κυριακάκης
Μαρία Λουκιάνοβνα/ΝικίφορΑρσέντιεβιτς: Μυρσίνη Καρματζόγλου
ΣεραφίμαΊλινιτσνα/ Πάτερ Ίκλυτ: Ευτυχία Φαναριώτη
ΜαργαρίταΙβάνοβνα/Γριούλα: Διονυσία Μπαλαμώτη
Βίκτορ Βικτόροβιτς /Κλεοπάτρα Μαξίμοβνα: Κωνσταντίνος Δημητρακάκης
Αλεξάντρ ΠέτροβιτςΚαλαμπούσκιν: Γρηγόρης Γαλάτης
Αριστάρκ Ντομινίκοβιτς: Θανάσης Καφενταράκης

Η υπόθεση ακολουθεί τον Σεμιόν Ποντσεκάλνικοφ, έναν άνεργο άντρα που ζει με τη σύζυγο και την πεθερά του και βρίσκεται διαρκώς αντιμέτωπος με την οικονομική πίεση και την αίσθηση προσωπικής αποτυχίας. Ένα τυχαίο περιστατικό οδηγεί το περιβάλλον του στο συμπέρασμα ότι σκοπεύει να αυτοκτονήσει. Από εκείνη τη στιγμή, γείτονες, γνωστοί και άγνωστοι παρεμβαίνουν στη ζωή του, προσπαθώντας να του υποδείξουν για ποιον λόγο «πρέπει» να πεθάνει, επιδιώκοντας να εκμεταλλευτούν την υποτιθέμενη αυτοκτονία του προς όφελός τους. Ο Σεμιόν παγιδεύεται ανάμεσα στις ανάγκες και τις προσδοκίες των άλλων, ενώ ο ίδιος αδυνατεί να αρθρώσει τι πραγματικά θέλει. Το τέλος του έργου φέρνει όλους τους χαρακτήρες αντιμέτωπους με τις ευθύνες τους.
Το έργο είναι μια φαρσοκωμωδία με αριστοφανική δομή. Η σκηνοθεσία συγκροτεί ένα αφαιρετικό μουσικο θεατρικό σύμπαν, μέσα στο οποίο οι εξωφρενικές καταστάσεις του κειμένου λειτουργούν ταυτόχρονα ως μηχανισμός γέλιου και ως αφορμή σκέψης για τον σύγχρονο θεατή, γύρω από το πολιτικό και κοινωνικό κόστος του να είσαι ένας «κυρ-Παντελής».
Στην παράσταση συμμετέχουν εφτά ηθοποιοί και τρεις μουσικοί επί σκηνής. Οι μουσικοί, με χάλκινα και κρουστά και αναφορές στη σλάβικη μουσική παράδοση, αναλαμβάνουν το συναυλιακό σκέλος της παράστασης, διαμορφώνοντας έναν έντονα μουσικό, ενεργειακό και ρυθμικό σκηνικό κόσμο. 

Τρίτη 25  Αυγούστου 2026
ΔΗ.ΠΕ.ΘΕ. Κοζάνης σε συμπαραγωγή με το Φεστιβάλ Αθηνών - Επιδαύρου  

«Γη της Επαγγελίας» της Γεωργίας Μαυραγάνη 

Δραματουργία - Σκηνοθεσία: Γεωργία Μαυραγάνη 
Ενδυματολόγος – σκηνογράφος: Εύη Μιμίκου - Βενετία Νάση 
Μουσική: Χάρης Νείλας
Κίνηση: Μαριάννα Καβαλιεράτου
Σχεδιασμός φωτισμών: ΕμορφίληΤσιμπλίδου
Κινηματογράφιση υλικού: Στάθης Γαλαζούλας
Βοηθοί σκηνοθέτης: Μαρία Ηλιάδη, Νικολέτα Σιώμου 
Φωτογραφίες – Βίντεο: Κώστας Μανουσαρίδης

Ερμηνεύουν: 
Δημήτρης Γαλανάκης
Συμεών Κωστάκογλου
Γρηγόρης Ποιμενίδης
Ιωάννα Σίσκου
Ανατολή Τσακαλίδου
[bookmark: _Hlk166577602]
Το 2026 αποτελεί έτος ορόσημο καθώς σηματοδοτεί το τέλος της λιγνιτικής εποχής, με το οριστικό κλείσιμο των μονάδων παραγωγής, σύμφωνα με όσα έχουν ανακοινωθεί από κυβερνητικές πηγές, ήδη από το 2019. Σ' αυτή τη μεταβατική στιγμή, επιλέγουμε να επιστρέψουμε στις ρίζες: να ερευνήσουμε όσα έχουν καθορίσει την καρδιά της ηλεκτρικής ενέργειας της Ελλάδας, να αφηγηθούμε την ιστορία των ανθρώπων που δούλεψαν, αγωνίστηκαν και έζησαν κάτω από τον καπνό της ανάπτυξης – σε μια γη που κάποτε φαινόταν ως "γη της επαγγελίας" και τώρα φέρνει τους κατοίκους της Δυτικής Μακεδονίας στο σημείο μηδέν. 
Η σκηνοθέτης Γεωργία Μαυραγάνη, έπειτα από πολύμηνη επιτόπια έρευνα, αντλεί υλικό από ιστορικά αρχεία, μαρτυρίες, δημοσιογραφικό υλικό και προσωπικές αφηγήσεις για το πως ξεκίνησαν όλα από το σχέδιο Μάρσαλ τη δεκαετία του 1940, την άνθηση της λιγνιτικής βιομηχανίας, την οικονομική ανάπτυξη, τις χιλιάδες θέσεις εργασίας, τη μετάλλαξη του γεωγραφικού τοπίου, τις επιπτώσεις στην υγεία, τους περιβαλλοντικούς αγώνες, τα εργατικά ατυχήματα, μέχρι την αβεβαιότητα της απολιγνιτοποίησης και τις κοινωνικοοικονομικές συνέπειες για τον τόπο και τους κατοίκους ολόκληρης της χώρας. 
Η παρουσίαση της παράστασης «Γη της Επαγγελίας» στο Φεστιβάλ Αθηνών, αλλά και σε επιλεγμένα φεστιβάλ στην Ελλάδα, φιλοδοξεί να λειτουργήσει ως πράξη πολιτισμικής συνδιαλλαγής. Με αφετηρία την εμπειρία των ανθρώπων της Δυτικής Μακεδονίας δημιουργείται ένα τεκμήριο μνήμης για κάθε άνθρωπο, με φόντο την ενέργεια, την απώλεια και τη μετάβαση. 


Τετάρτη 26  Αυγούστου 2026
ΔΗ.ΠΕ.ΘΕ. ΙΩΑΝΝΙΝΩΝ 

«Ρωμαίος και Ιουλιέτα μια νύχτα του καλοκαιριού» του Ουίλιαμ Σαίξπηρ
Ένας παράξενος θίασος, όπως αυτός των μαστόρων από το Όνειρο καλοκαιρινής
Νύχτας, συναντιέται σε ένα απόμερο, ξεχασμένο ξέφωτο στο δάσος, μια νύχτα του
καλοκαιριού, για να ετοιμάσει μια όλως αξιοθρήνη κωμωδία, ένα πολύ σπουδαίο
έργο και ξεκαρδιστικό. Εκεί ανακαλύπτει ένα ερείπιο παλαιού θεάτρου και από τα
πεταμένα υλικά του φτιάχνει μια αυτοσχέδια σκηνή. Μέσα από την πρόβα, κάτω
από το φεγγαρόφωτο, ξεδιπλώνεται το αριστούργημα του Ουίλλιαμ Σαίξπηρ
Ρωμαίος και Ιουλιέττα που καταφέρνει να μας παρασύρει σε ένα μαγικό ταξίδι και
να μας καταβυθίσει στα θέματα του πολέμου, της σύγκρουσης, του έρωτα. Του
χρόνου. Των ονείρων - που τα γεννά το οκνηρό μυαλό μας απ’ το τίποτα, στη
φαντασία μας, που τίποτα δεν είναι, μα είναι ανυπόστατη σαν τον αέρα.

Μετάφραση: Διονύσης Καψάλης
Διασκευή - Σκηνοθεσία: Ρηνιώ Κυριαζή
Χορογραφία: Κική Μπάκα
Μουσική Σύνθεση: Νίκος Βελιώτης
με τη συνεργασία του Στέλιου Θεοδώρου
Σκηνικά: Χρήστος Κόλλιας
Κοστούμια: Χρήστος Κόλλιας - Αφροδίτη Μήτση
Φωτισμοί: Στέβη Κουτσοθανάση
Βοηθός Σκηνοθέτη (στο πλαίσιο πρακτικής άσκησης) : Σοφία Σιμοπούλου
Θεατρολογική Έρευνα (στο πλαίσιο πρακτικής άσκησης) : Γεωργία Κασσάρα

Ερμηνεύουν:
Ζαχαριάδου Κίκα
Θεοδώρου-Γκλίναβος Στέλιος
Κατσαρού Στέλλα
Κοντός Γιάννης
Χιώτης Γιώργος.

Πέμπτη 27  Αυγούστου 2026
ΔΗ.ΠΕ.ΘΕ. ΛΑΡΙΣΑΣ 
50 ΧΡΟΝΙΑ ΘΕΣΣΑΛΙΚΟ ΘΕΑΤΡΟ
 «Ματωμένος γάμος» του F.G. Lorka
Μετάφραση: Ερρίκος Μπελλιές - Κώστας Τσιάνος 
Σκηνοθεσία: Κώστας Τσιάνος 
Σκηνικά & κοστούμια: Γιώργος Ζιάκας
Μουσική: Διονύσης Τσακνής
Φωτισμοί: Μελίνα Μάσχα
Βοηθοί σκηνοθέτη: Ασημίνα Σοφία Χριστοπούλου, Δημήτρης Όντος 

Ερμηνεύουν:
Ντίνα Αβαγιανού
Άγγελος Ανδριόπουλος
Νίκος Αρβανίτης
Αναστασία Βαγενά
Γιώργος Βούντας
Χριστίνα Βράκα
Τζένη Καζάκου
Στεφανία Καραγιάννη
Δήμητρα Καραγιώργου
Αστέρης Κρικώνης
Αγγελική Λεμονή
Δημήτρης Όντος
Νίκη Παλληκαράκη
Παντελής  Ψακίδης. 

Ο «Ματωμένος Γάμος» του Federico García Lorca, εμπνευσμένος από πραγματικό έγκλημα πάθους στην ισπανική ύπαιθρο, πραγματεύεται τον απαγορευμένο έρωτα, την τιμή των οικογενειών, τον γάμο, το χρήμα, την ιδιοκτησία που οδηγεί σε βεντέτα,  τη μοίρα και την κοινωνική καταπίεση των γυναικών, σε έναν κόσμο αυστηρών κανόνων, όπου το πάθος συγκρούεται αμείλικτα με το καθήκον και την παράδοση.
Είναι μια σύγχρονη τραγωδία με έντονο λυρικό και συμβολικό χαρακτήρα. Στο έργο συνυπάρχουν  διαλογικά και χορικά μέρη και αναδεικτνύει το υπερφυσικό στοιχείο (Σελήνη, Θάνατος, Φύση) ως καταλύτης της τραγικής κορύφωσης. Οι λαϊκές παραδόσεις και ο μύθος συγκροτούν τον πυρήνα του δράματος, ο οποίος συνομιλεί άμεσα με την αρχαιοελληνική τραγωδία που ερευνά ο Κώστας Τσιάνος.
Η υπόθεση:
Σε μια κλειστή αγροτική κοινωνία, ένας γάμος ετοιμάζεται να ενώσει δύο οικογένειες. Η Νύφη υπακούει στις κοινωνικές επιταγές, ενώ μέσα της επιμένει ένας απαγορευμένος έρωτας. Η επιστροφή του Λεονάρντο, παντρεμένου και δεμένου με μια παλιά βεντέτα, οδηγεί στην ανατροπή. Την ημέρα του γάμου, το πάθος υπερισχύει του καθήκοντος και πυροδοτεί μια αλυσίδα εκδίκησης.
Η φυγή τους πυροδοτεί την καταδίωξη. Ο Γαμπρός, παγιδευμένος στον κώδικα τιμής και στις κοινωνικές επιταγές που τον περιβάλλουν, ακολουθεί τον δρόμο της εκδίκησης.  Ο «Ματωμένος Γάμος» αφηγείται την αδυναμία του ανθρώπου να ξεφύγει από τη μοίρα του στο όνομα του έρωτα. 

Παρασκευή 28 Αυγούστου 2026
ΔΗΜΟΣ ΝΕΑΠΟΛΗΣ-ΣΥΚΕΩΝ
ΘΕΑΤΡΙΚΑ ΕΡΓΑΣΤΗΡΙΑ «ΜΕΛΙΝΑ ΜΕΡΚΟΥΡΗ» - ΚΕΝΤΡΙΚΗ ΣΚΗΝΗ 

«Δημιουργημένα Συμφέροντα» του Χαθίντο Μπεναβέντε


Συγγραφέας: Χαθίντο Μπεναβέντε 
Μετάφραση: Αναστασία Τσακίρη 
Προσαρμογή-Σκηνοθεσία-Στίχοι Τραγουδιών:Σταμάτης Στάμογλου 
Σκηνογραφία-Ενδυματολογία: Μαγδαληνή Σίγα 
Μουσική Επιμέλεια και Ενορχήστρωση: Αλέξανδρος Παπαδάτος 
Πρωτότυπη Μουσική Σύνθεση: Άννα Χριστίνα Στάμογλου
Χειρισμός Κονσόλας Ήχου :Μαρία Τριανταφυλλοπούλου
Χειρισμός Κονσόλας Φώτων: Κωνσταντίνος Τουρατζίδης

Ερμηνεύουν: 
Κρισπίν: Φωτεινή Νέτσικα
Λέανδρος: Μιλτιάδης Παπαδόπουλος
Ξενοδόχος: Παύλος Παυλίδης
Αρλεκίνος: Στέφανος Παπακυριακίδης
Καπετάνιος-Ντοτόρε: Παναγιώτα Παπαδοπούλου
Κολομπίνα: Στέλλα Γιαλετζή
Σειρήνα: Ελένη Σεραφειμίδου
Ρισέλα-Καμαριέρα: Σοφία Τέντζου
Λάουρα-Καμαριέρα:Σοφία Γιαπαύλου
Πουλτσινέλα: Μιχάλης Δαυίδης
Σενιόρα Πουλτσινέλα: Μαίρη Σαμανάδη
Σύλβια: Γεωργία Αγγελίδου
Πανταλόνε:Μπία Γεωργιάδου
Γραμματέας: Άρης Παναγιωτόπουλος
Γραμματέας Δικαστηρίου: Καίτη Λάζου
Μόδιστρος-Πιστωτής-Άρχοντας: Σωτήρης Γκουντσούδης
Αρχοντοπούλα: Νεφέλη Κουτσουρά
Άρχοντας: Εμμανουήλ Τζετζεβέλης

Τι είναι αυτό που καθορίζει τελικά την αξία ενός ανθρώπου; Η ηθική του, η  ευφυΐα του ή η εικόνα που κατασκευάζει για τον εαυτό του; Πάνω σε αυτό το  διαχρονικό ερώτημα οικοδομεί ο βραβευμένος με Νόμπελ Λογοτεχνίας  Ισπανός συγγραφέας Χαθίντο Μπεναβέντε μία από τις σημαντικότερες  κοινωνικές κωμωδίες του παγκόσμιου θεάτρου. Στον κόσμο των  «Δημιουργημένων Συμφερόντων», το φαίνεσθαι υπερισχύει της αλήθειας  και η πραγματική δύναμη βρίσκεται σε όσα οι άνθρωποι επιλέγουν να  πιστεύουν. 
Δύο φυγάδες, χωρίς περιουσία και κοινωνική θέση, καταφέρνουν να  χειραγωγήσουν μια ολόκληρη πόλη, εκμεταλλευόμενοι τις προσδοκίες, τις  φιλοδοξίες και τις αυταπάτες των κατοίκων της. Η κοινωνία γίνεται συνένοχη  στην απάτη, επειδή το ψέμα που τη βολεύει αποδεικνύεται πιο ελκυστικό από  την αλήθεια. 
Η παράστασή μας προσεγγίζει αυτόν τον μηχανισμό μέσα από τη θεατρική  φάρσα, συνδυάζοντας την παράδοση της commedia dell’arte και του  ελληνικού λαϊκού θεάτρου με τη σκοτεινή αισθητική της gothic rock. Τα  εκκεντρικά κοστούμια, η ατμοσφαιρική μουσική και ένα μινιμαλιστικό,  σουρεαλιστικό σκηνικό αναδεικνύουν τις μεταβολές στις σχέσεις εξουσίας και  την ψυχολογία των χαρακτήρων. 
Με πηγαίο χιούμορ, έντονο ρυθμό και άμεση επικοινωνία με το κοινό, η  μετάφραση της Αναστασίας Τσακίρη αναδεικνύει τη διαχρονικότητα του έργου  και τη βαθιά ανθρώπινη αλήθεια που κρύβεται πίσω από το γέλιο. 
Η Κεντρική Σκηνή σας καλεί να γελάσετε αβίαστα, χωρίς ενοχές και προκαταλήψεις, με μία παράσταση που υπενθυμίζει πως το ψέμα και η υποκρισία επιβιώνουν επειδή εμείς επιλέγουμε να τα συντηρούμε.
 
Κυριακή 30 Αυγούστου 2026
Κρατικό Θέατρο Βορείου Ελλάδος (Κ.Θ.Β.Ε.) 

«Group Therapy»  της Πένυς Φυλακτάκη

[bookmark: _Hlk225247055]Σκηνοθεσία, Μουσική Επιμέλεια: Λευτέρης Πλασκοβίτης
Σκηνικά - Κοστούμια: Δανάη Πανά
Φωτισμοί: Στέλιος Τζολόπουλος
Οργάνωση παραγωγής: Εύα Κουμανδράκη
Φωτογραφίες: Mike Rafail | That long black cloud

 Ερμηνεύουν:
Λίλη Αδρασκέλα
Θανάσης Δισλής
Δημήτρης Καραγιάννης
Γιάννης Τσιακμάκης

Στην παράσταση ακούγονται οι φωνές της Ελισάβετ Μουτάφη και της Βίβιαν Κοντομάρη.

Πρόκειται για μια κωμωδία που ψυχαγωγεί χωρίς να εκβιάζει το γέλιο των θεατών και βασίζεται σε θέματα που απασχολούν τη σύγχρονη κοινωνία.
  Παρεξηγήσεις και καυγάδες αναδεικνύουν, με πολύ χιούμορ, έναν κόσμο που δεν μπορεί να «συνέλθει» από τις συνεχόμενες κρίσεις (μνημόνια, πανδημία, πόλεμοι, ακρίβεια, φτώχια και ανεργία).
Άνθρωποι ανασφαλείς, φοβικοί και επιθετικοί, ψάχνουν μέσα από ανατρεπτικές καταστάσεις τον «εαυτό» τους. Από την άλλη… ψυχίατροι και ψυχολόγοι βλέπουν τα ιατρεία τους συνεχώς … sold out!
Η ανατρεπτική κωμωδία «Group Therapy» καλεί τους θεατές σε μια… αποτοξίνωση γέλιου, όπου φόβοι και ανασφάλειες εξαφανίζονται, μόνο αν ο καθένας τις κοιτάξει κατάματα και τις αντιμετωπίσει σαν να είναι ήδη παρελθόν.



Η παράσταση
Στο ιατρείο της ψυχολόγου, ο Κλεομένης Πρόβουλος, διευθυντικός στέλεχος μεγάλης πολυεθνικής, διεκδικεί εκτάκτως προτεραιότητα στη λίστα των ραντεβού, γιατί κάτι «κοσμοϊστορικό» του έχει συμβεί. Από την άλλη ο Τσάκι, youtuber, influencer, tiktoker, βρίσκεται ήδη εκεί ως δήθεν ασθενής, για να προσεγγίσει ερωτικά την Τζίνα, την γραμματέα της ψυχολόγου, που την παρακολουθεί κρυφά εδώ και καιρό. 
Ποιος θα ξεφορτωθεί ποιον; Ποιος είναι «καλά» και ποιος είναι «ασθενής» τελικά; 
Πόσο εύκολα ξεχωρίζουμε το «πρέπει» από το «θέλω», όταν για χρόνια βαφτίζουμε το ένα με το όνομα του άλλου; Και αν σβηστούν οι διαχωριστικές γραμμές και οι ετικέτες που έχουν μπει, τι μένει; 



Δευτέρα 31 Αυγούστου 2026
ΔΗΜΟΣ ΝΕΑΠΟΛΗΣ-ΣΥΚΕΩΝ
ΘΕΑΤΡΙΚΟ ΕΡΓΑΣΤΗΡΙ «ΘΕΣΠΙΣ» 

«Σήματα Λυγρά»

Σκηνοθεσία –Διασκευή: Γιώργος Κιουρτσίδης
Σκηνικά –Κοστούμια, Αγωγή του λόγου: Άννα Μαρία Αγγελίδου

Ερμηνεύουν:
Άννα Δουμάνογλου
Αργυρώ Δελημπασίδου
Μαρία Φαρμάκη
Μαρία Μαραντζίδου
Πέτρος Μπόζογλου
Ορέστης Πρεφτίτσης
Δημήτρης Τσολέκας
Εβελίνα Μήττα 
Πετρούλα Κατσιμπέλη
Βαρβάρα Στασινου
Γιώργος Βαρθόπουλος

Με αφορμή τη συμπλήρωση 30 χρόνων συνεχούς λειτουργίας, το Θεατρικό Εργαστήρι Θέσπις παρουσιάζει το καλοκαίρι του 2026 τη θεατρική παράσταση «Σήματα Λυγρά», ένας τίτλος που ερμηνεύεται ως «ολέθρια σημάδια» και προϊδεάζει για τον θεματικό πυρήνα της παράστασης.
Πρόκειται για μια σκηνική σύνθεση επτά αποσπασμάτων από την αρχαία ελληνική τραγωδία, με κοινό άξονα τα σημάδια του ολέθρου που γεννούν οι ανθρώπινες πράξεις, η ύβρις, η εξουσία, ο πόλεμος και οι ηθικές επιλογές.
Η παράσταση περιλαμβάνει αποσπάσματα από τις Μήδεια, Ικέτισσες και Τρωάδες του Ευριπίδη, τον Προμηθέα Δεσμώτη του Αισχύλου, καθώς και την Ηλέκτρα και την Αντιγόνη του Σοφοκλή. Μέσα από χορικά και εμβληματικές σκηνές αναδεικνύονται διαχρονικά ζητήματα όπως η σύγκρουση ανάμεσα στην εξουσία και τη συνείδηση, η δικαιοσύνη και η αδικία, η θυσία, η αντίσταση, η ανθρώπινη αξιοπρέπεια και οι οδυνηρές συνέπειες του πολέμου.
Με σεβασμό στον λόγο των μεγάλων τραγικών ποιητών, η παράσταση αναδεικνύει τη διαχρονικότητα των έργων τους και τη δύναμή τους να συνομιλούν με τον σύγχρονο άνθρωπο, φωτίζοντας τα διαχρονικά διλήμματα της ανθρώπινης ύπαρξης.


Τρίτη 1 Σεπτεμβρίου 2026 
ΔΗ.ΠΕ.ΘΕ. ΣΕΡΡΩΝ
«Νεφέλες» του Αριστοφάνη 
Σκηνοθεσία: Εύη Σαρμή
Μετάφραση - Προσαρμογή κειμένου: Στάθης Παχίδης
Πρωτότυπη Μουσική: Στάθης Παχίδης
Σκηνικά – Κοστούμια: Μαρία Καβαλιώτη
Χορογραφίες - Κινησιολογία: Αστέρης Πολυχρονίδης
Δημιουργικό – Video Art: Βασίλης Κουκμήσης
Διαχείρηση φωτισμών: Νίκος Παπαδόπουλος
Ηχοληψία: Νίκος Βογιάρης 
Τεχνικοί σκηνής: Κώστας Μαρτίν, Γιώργος Πεταλωτής, Σοφούλης Μαλτάς

Ερμηνεύουν:
Γιώργος Καρύδας
Αστέρης Πολυχρονίδης
Αστερόπη Χαριτίδου
Δήμητρα Αντωνακούδη
Άγγελος Μανωλίδης
Διογένης Δασκάλου 

[bookmark: _GoBack]Οι «Νεφέλες» είναι κωμωδία του Αριστοφάνη, η οποία παρουσιάστηκε για πρώτη φορά στα Μεγάλα Διονύσια το 423 π.Χ., όπου απέσπασε το τρίτο βραβείο.
Ο Αριστοφάνης, θεωρώντας τις «Νεφέλες» ένα από τα σημαντικότερα έργα του, προχώρησε αργότερα σε ουσιαστική αναθεώρησή του, με σκοπό να το παρουσιάσει εκ νέου στο κοινό. Η εκδοχή που έχει διασωθεί έως σήμερα είναι η δεύτερη αυτή μορφή του έργου.
Ο Στρεψιάδης, ένας ηλικιωμένος Αθηναίος χωρικός, παντρεμένος με αριστοκράτισσα Αθηναία, εγκαθίσταται στην Αθήνα και αποκτά έναν γιο, τον Φειδιππίδη. Ο νεαρός, μεγαλωμένος με αριστοκρατικές συνήθειες, οδηγεί τον πατέρα του σε οικονομική καταστροφή εξαιτίας της σπάταλης ζωής του.
Πιεσμένος από τους δανειστές, ο Στρεψιάδης αποφασίζει να στείλει τον γιο του στο Φροντιστήριο του Σωκράτη, προκειμένου να μάθει τον δίκαιο και τον άδικο λόγο, ώστε να μπορεί να κερδίζει τις δίκες και να απαλλαγεί από τα χρέη του.
Σύντομα, όμως, θα αντιληφθεί πως τα «μαθήματα» που πήρε ο γιος του θα τα πληρώσει ο ίδιος — και μάλιστα πολύ ακριβά.

